                                      ОБЩИНСКИ  СЪВЕТ – ГУЛЯНЦИ
                                                          Н А Р Е Д Б А

                       за търговската  дейност на територията на Община Гулянци
                                                                      Глава първа
                                                          ОБЩА  ЧАСТ
                Чл.1. (1) С тази  Наредба се уреждат общите правила и специфичните изисквания за осъществяване дейността на търговските обекти,както и правила за търговия на открито на територията на Община Гулянци.

                 (2) По смисъла на тази Наредба „търговски обекти” са:

                  1.магазини за търговия с хранителни и нехранителни стоки;

                  2.складове за търговия на едро;

                  3.заведения за хранене и развлечение;

                  4.средства за подслон и места за настаняване;

                  5.работилници,ателиета и други обекти за извършване на услуги

                  6.павилиони;

                  7.базари;

                  8.компютърни зали и интернет клубове;

                  9.паркинги;

                  10.други имоти и вещи,от и чрез които се събират доходи от търговци регистрирани по Търговския закон при осъществяване на дейността им;

                  11.стационарни и модулни бензиностанции и газстанции и прилежащите им търговски обекти;

                  12.преместваеми обекти и елементи на градското обзавеждане,посочени в чл.56 от ЗУТ.

                  13.пазари.

               Чл.2. Търговски обекти,независимо от формата на собственост и основанието на владеенето им могат да се разкриват и стопанисват от търговци по смисъла на Търговския закон,регистрирани по българското законодателство.
                                                      Глава втора

                                          ТЪРГОВСКА ДЕЙНОСТ
                                                      Раздел  І

             Условия и организация на търговията на преместваемите обекти и елементи на градското обзавеждане и пазарите

                Чл.3. Със Заповед на Кмета на Общината могат да се определят специфични условия,стоки,услуги и зони за търговия на открито в гр.Гулянци и кметствата на територията на Община Гулянци.                                                                                       
                Чл.4. Не се разрешава търговия със стоки,забранени със Закон и други подзаконови нормативни актове.
                   Чл.5. Забранява се:
                  1.Търговия на открито с алкохолни напитки,тютюн и тютюневи изделия.Изключения се допускат за временни щандове по време на панаири,събори,рекламни кампании на фирми и други подобни само на търговци притежаващи съответен лиценз или разрешително.

                 2.Търговия на открито със зеленчуци,хранителни стоки,галантерия,текстилни изделия,обувки и промишлени стоки извън стационарните търговски обекти, без разрешение.
                 3. Извършване на търговска дейност под заслона на автобусни спирки и използването на подръчни съоръжения като пейки,кашони,касети,както и на огради и входни врати на жилищни сгради и дворове като места за такъв вид дейност.

                 4.Извършване на търговска дейност без разрешение за поставяне на преместваеми съоръжения ,като маси сергии и др. съгл.чл.56 от ЗУТ.
                                                   Раздел  ІІ
                      Специфични правила за дейността на търговските обекти

                Чл.6.(1) Заведения за развлечение / кафенета,кафе-аперитиви,игрални зали,зали за компютърни игри,клубове / в това число компютърни и интернет клубове/,барове,ресторанти,дискотеки и др./ на територията на Община Гулянци с работно време след 22,00 часа,не могат да се помещават в жилищни сгради.
                 (2) В заведенията за хранене и развлечения с изцяло нощем режим на работа не се разрешава присъствието на лица до 18- годишна възраст.

                Чл.7. В заведенията по чл.6,ал.1,се забранява сервиране на алкохол /включително бира/ и тютюневи изделия на лица под 18- годишна възраст.
                Чл.8.(1) При констатиране на  нарушения по реда на тази Глава Кметът на Общината или негов упълномощен заместник може да издава Заповед за временно преустановяване на търговската дейност.

                 (2) Заповедта за временно преустановяване на търговската дейност се привежда в изпълнение веднага със съдействие на  РУП – гр.Гулянци.

                 (3)   Заповедите по предходната алинея подлежат на обжалване по реда на АПК.Обжалването не спира тяхното изпълнение,освен ако съдът не разпореди друго.
                                                      Раздел  ІІІ
               Задължения на търговците и правила за извършване на търговия на открито

               Чл.9. Търговците,собственици и/или ползватели на обектите по чл.1,ал.2 са длъжни да поставят на видно място пред обекта табела с информация за работното време,която да съдържа реквизитите по чл.4 от Закон за защита на потребителите /обн.ДВ,бр.99 от 09.12.2005 г, в сила от 10.06.2006 г./.

Чл.9а /Нов Реш.№85/26.02.2020г/ (1.) „ Собствениците и наемателите, извършващи търговска дейност в заведения за обществено хранене, развлечения и обекти за производство, съхраняване и търговия и на обекти в областта на услугите, разкрити и разположени в зони и територии, предназначени за жилищно строителство, рекреационни зони и територии и зони със смесено предназначение, както и в жилищни сгради с повече от едно жилище и сгради със смесено предназначение, на територията на Община Гулянци уведомяват кмета на община Гулянци за започване на дейността и за работното им време.

(2) Уведомлението по ал.1 се прави в писмен вид, като задължително в него се индивидуализират лицето, което ще извършва търговската дейност, посочва се работното време, трите имена и адреса на лицето, което ще управлява търговския обект
И се прилага предварително писмено становище на регионалната здравна инспекция /РЗИ/, относно спазване на граничните стойности на показателите за шум, определени с наредбата по чл. 11, т. 5 от Закона за защита от шума в околната среда.
      (3.) Уведомлението по ал. 1 се подава в 7-дневен срок от започване на дейността. 

(4.)  В общинска администрация Гулянци се води Регистър на подадените заявления за работно време. 

(5) При промяна на работното време се извършва ново уведомяване по горепосочения ред.
Чл.9 б, (1.) /Нов Реш.№85/26.02.2020г/  За удължено работно време на търговските обекти – заведения за хранене и развлечения, магазини, игрални зали, компютърни зали, бензиностанции и обектите към тях, автомивки и други обекти за търговия и услуги, се изисква писмено разрешение от Кмета на района, в който се намира обектът. Редът за издаване на разрешенията се определя със заповед на Кмета на Община Гулянци, след предварително писмено становище на регионалната здравна инспекция /РЗИ/, относно спазване на граничните стойности на показателите за шум, определени с наредбата по чл. 11, т. 5 от Закона за защита от шума в околната среда. Разрешение за удължено работно време на заведения, които се намират в жилищни сгради или сгради със смесено предназначение се издава след представяне на решение на общото събрание на собствениците, взето по реда на чл. 17, ал. 3 от Закона за управление на етажната собственост.“

(2.)„Разрешение за удължено работно време на заведения за хранене и развлечение, които се намират в радиус до 30 метра от жилищни сгради, се издава след представяне на протокол за спазване на граничните стойности на показателите за шум, определени с наредбата по чл. 11, т. 5 от Закона за защита от шума в околната среда, издаден от лицензирана лаборатория или регионалната здравна инспекция /РЗИ/, без да се изисква съгласие по реда на чл. 17, ал. 3 от Закона за управление на етажната собственост.“

( 3) За издаване на разрешение за удължено работно време се заплаща еднократна такса в размер на 50 лв.

              Чл.10 (1) Всеки търговец и персоналът на търговските обекти,са длъжни да спазват всички изисквания по поддържане на чистотата и обществения ред в тях и прилежащата им  територия.

              (2) Търговците ,собственици и/или ползватели в обекти по чл.1,ал.2 са длъжни:

               1. Да поддържат чистотата на тротоарите и зелените площи пред обектите,включително почистване на сняг и обезопасяване на заледени участъци.

               2. Да осигурят  незабавно прибиране на стоките и амбалажа след разтоварването им пред търговските обекти.

              (3)  Лицата извършващи търговия на открито,включително при провеждане на панаири и други мероприятия,задължително почистват заеманите от тях места след приключване на работата за деня.
              (4) нова Реш.775/30.10.2014 г./ т. 1 „Собствениците, наемателите и/или ползвателите на търговски обекти, които  поставят преместваеми съоръжения /маси, столове, хладилни витрини, машини за сладолед, кафемашини и др./ на общински терени , са длъжни да подадат декларация по образец в отдел „Местни приходи и обслужване на населението” за площта /тротоарно право/, която ще ползват. Декларацията се подава след като е получено разрешение за поставяеми съоръжения от главния архитект на Община Гулянци”;

т. 2 „При неползване на общински терени за тротоарно право с цел разполагане на горепосочените преместваеми съоръжения, собствениците, наемателите и/или ползвателите на търговски обекти,  декларират това обстоятелство в  отдел „Местни приходи и обслужване на населението” в Община Гулянци”.

              Чл.11.  Собствениците,наемателите и/или ползвателите на търговските обекти са длъжни да държат в търговския обект и осигурят на разположение на контролните органи  всички документи,свързани с дейността на обекта.

              Чл.12. Търговецът е длъжен да представи при поискване на контролните органи следните документи:

               1.документ за съдебна регистрация на фирмата;
               2.документ за правомерно ползване на обекта /акт за собственост,договор за наем и др./;

               3.разрешение за продажба на тютюн и тютюневи изделия,ако се предлага в обекта;

              4.за туристически обекти-удостоверение за категоризация или временно удостоверение за процедура по категоризация;

              5.за търговците на хранителни продукти и обектите за обществено хранене-удостоверение за регистрация по Закон за храните – издадено от РИОКОЗ – Плевен;

              6.други документи,изискващи се от специални нормативни актове.

                                                      Глава  трета

             КОНТРОЛ И АДМИНИСТРАТИВНО-НАКАЗАТЕЛНИ РАЗПОРЕДБИ
                                                         Раздел  І

                                               Контролни  органи

             Чл.13. Контролът по спазване на изискванията на настоящата Наредба се осъществява от Кмета на Община Гулянци ,кметове на населени места на територията на Община Гулянци и РУП гр.Гулянци.
             Чл.14. Актовете за нарушение на разпоредбите на Наредбата се съставят от длъжностни лица при контролните органи,посочени в чл.13,определени от Кмета на Общината,кметовете на кметства  и/или ръководителя на съответното ведомство.
             Чл.15. (1) Издаването на актовете за установяване на нарушенията,обжалването и изпълнението на наказателните постановления става по реда на Закона за административните нарушения и наказания.

              (2) Наказателните постановления се издават от Кмета на Общината и/или упълномощен от него заместник-кмет.         
                                                       Раздел  ІІ      
                                  Административно – наказателни разпоредби
             Чл.16. (1)  При нарушение на разпоредбите на Раздели първи,втори и трети от Глава втора от настоящата Наредба,се налага глоба в размер от 200 до 1000 лв.за физически лица,а за еднолични търговци или юридически лица имуществена санкция в размер от 500 до 2000 лв.

              (2) За  всеки   отделен случай на нарушение по ал.1,се прилагат по-горе административни наказания.Конкретният размер се определя в зависимост от степента на обществена опасност на деянието за отделния случай.

              (3)  При повторно нарушение  по ал.1,глобата за физически лица им е в размер от 400 до 1500 лв.,а за еднолични търговци или юридически лица имуществена санкция в размер от  800 до 3000 лв. и временно лишаване от правото да се упражнява определена професия или дейност.

             Чл.17.(1)Административно наказателни отговорни по тази Наредба са съответния търговец (юридическо лице или едноличен търговец),наредил или допуснал извършване на нарушението,както и служителите,работниците и лицата,които са преки извършители.

(2) ”За нарушения, извършени от малолетни лица, непълнолетни на възраст от 14 – 16 години и поставени под пълно или ограничено запрещение, отговарят съответно родителите, попечителите или настойниците, когато съзнателно са допуснали извършването им или са били в състояние да предотвратят нарушението, но не са го сторили.”

                                            ДОПЪЛНИТЕЛНИ  РАЗПОРЕДБИ
             §1.  По смисъла на тази Наредба:

                1.”Търговец” по смисъла на тази Наредба са лицата, посочени в чл.1 от Търговския закон

               2„Отделен случай” са деяния,действия или бездействия,на физически лица,собственици и/или представляващи еднолични търговци или юридически лица,изпълняващи състав на едно и също нарушение,извършени последователно едно след друго.

               3„Системно” е извършването на физически лица,собственици и/или представляващи еднолични търговци или юридически  лица,на деяния изпълняващи състав на едно  и също нарушение,три или по-вече пъти.

               4„Повторно” е нарушението,извършено в едногодишен срок от влизането в сила на наказателно постановление,с  което нарушителят е наказан за нарушение от същия вид.
               5.„Жилищна  сграда” е сграда,предназначена за постоянно обитаване и се състои от едно или повече жилища,които заемат най-малко 60 на сто от нейната разгъната застроена площ.

               6.За неуредените в тази Наредба понятия, се прилагат тези, които се тълкуват, съгласно действащото законодателство в страната”

                           ПРЕХОДНИ И ЗАКЛЮЧИТЕЛНИ РАЗПОРЕДБИ

§1.Изпълнението на настоящата наредба се възлага на Кмета на Общината

§2.Настоящата наредба е приета на основание чл.21 ал.2 и чл.22 от ЗМСМА с Решение № 577 от 31.10.2013 г., с протокол № 45 на ОбС Гулянци

§3.Наредбата влиза в сила от деня, следващ деня на изтичане на законоустановения срок за упражняване на контрол за законосъобразност, като в същия ден се публикува на интернет страницата на Общината

§4.Настоящата Наредба отменя до сега съществуващата Наредба за  търговската дейност на територията на Община Гулянци, приета с Решение № 473/14.05.2009 г на ОбС Гулянци
§5.Чл.10 се допълва с ал.4 по Реш.775 от 30.10.2014 г.

§6.Чл.9 е допълнен с Реш.№85 от 26.02.2020 г.
.
